
Text rozhodnutia
Súd: Krajský súd Banská Bystrica Spisová značka: 20Sd/296/2014 Identifikačné číslo súdneho spisu: 6014201372 Dátum vydania rozhodnutia: 15. 04. 2015 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2015:6014201372.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľky: G. H., nar. XX. C. XXXX, bytom L. XX, XXX XX D., proti odporkyni: Sociálna poisťovňa, ústredie, ul. 29. augusta č. 8, 813 63 Bratislava, o preskúmanie rozhodnutia o invalidnom dôchodku takto r o z h o d o l : Rozhodnutie odporkyne č. XXX XXX XXXX X zo dňa 28. mája 2014 z r u š u j e podľa § 250l ods. 2 a § 250j ods. 2, písm. c/, d/ O.s.p. a vec vracia odporkyni na ďalšie konanie. Navrhovateľke nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X z 28.05.2014 podľa § 263 ods. 1 zákona č. 461/2003 Z. z. o sociálnom poistení v znení neskorších predpisov /zsp/ a § 29 ods. 1 zákona č. 100/1988 Zb. o sociálnom zabezpečení zamietla žiadosť navrhovateľky o zvýšenie sumy invalidného dôchodku. Odporkyňa vo výroku ďalej uviedla, že podľa § 70 ods. 1 zákona č. 461/2003 Z. z. v znení neskorších predpisov od 29.10.2013 vznikol nárok na výplatu invalidného dôchodku v sume 187,80 EUR mesačne. Podľa § 263a ods. 5 zákona č. 461/2003 Z. z. v znení zákona č. 529/2006 Z. z. sa naďalej vypláca invalidný dôchodok v sume 188,70 EUR mesačne a nárok na invalidný dôchodok v nižšej sume 187,80 EUR mesačne zaniká. Odporkyňa v odôvodnení rozhodnutia okrem iného uviedla, že podľa posudku posudkového lekára SP pobočka Banská Bystrica zo dňa 04.04.2014 u navrhovateľky je miera poklesu schopnosti vykonávať zárobkovú činnosť určená na 60 % v porovnaní so zdravou fyzickou osobou. Navrhovateľka podala proti tomuto rozhodnutiu v zákonom stanovenej lehote návrh na preskúmanie s odvolaním sa na svoj dlhodobo zlý zdravotný stav a žiadala o jeho opätovné posúdenie . Odporkyňa v písomnom stanovisku zo dňa 22.10.2014 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 15.04.2015 v zmysle § 250l OSP, oboznámil sa s pripojenými listinnými dôkazmi, vypočul účastníkov a dospel k záveru, že napadnuté rozhodnutie je potrebné zrušiť a vec vrátiť odporkyni na ďalšie konanie. Navrhovateľka na pojednávaní trvala na dôvodoch uvedených v opravnom prostriedku. Namietla, že posudkoví lekári nezohľadnili ochorenie kolien a tiež psychické ochorenie. Odporkyňa na pojednávaní sa plne pridržiavala písomného stanoviska SP zo dňa 22.10.2014 v ktorom je uvedené, že zdravotný stav navrhovateľky na základe opravného prostriedku bol opätovne posúdený posudkovým lekárom pobočky 19.9.2014 a potom posudkovým lekárom SP ústredie zo dňa 14.10.2014 a posudkoví lekári zotrvali na pôvodnom posudku, že navrhovateľka je invalidná zo 60 % mierou poklesu schopnosti vykonávať zárobkovú činnosť. Poukázala aj na skutočnosť, že navrhovateľke bol urobený prepočet aj podľa zákona č. 100/1988 Zb. a podľa zákona č. 461/2003 Z. z. a pretože výška invalidného dôchodku vypočítaná podľa zákona č. 100/1988 Zb. je vyššia, preto sa jej bude vyplácať tento dôchodok a dôchodok v nižšej sume zaniká. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti ; pričom starostlivo prihliada na všetko, čo vyšlo za konania najavo, včítane toho, čo uviedli účastníci. Podľa § 71 ods. 1 zák. č. 461/2003 Z.z.. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa ods.6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákona č. 461/2003 Z. z. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkoví lekári Sociálnej poisťovne ústredia Sociálnej poisťovne. Na základe opravného prostriedku bol zdravotný stav navrhovateľky posúdený posudkovou lekárkou SP-ú so sídlom v Banskej Bystrici v posudku zo dňa 14.10.2014 so záverom, že je invalidná s určenou mierou poklesu schopnosti vykonávať zárobkovú činnosť 60 %. Posudková lekárka ako rozhodujúce zdravotné postihnutie uviedla choroby nervového systému, postihnutie mozgu, D. choroba - stredne ťažká forma, kapitola VI, oddiel A, položka 8, písm. b/ a ako iné zdravotné postihnutie ostatné pridružené ochorenia. Posudková lekárka v celkovom posudku uviedla, že navrhovateľka bola uznaná za čiastočne invalidnú podľa zákona č. 100/1988 Zb. v znení neskorších predpisov od 11.11.2003 pre ochorenie chrupaviek oboch kĺbov. Menovaná je polymorbidná, je v starostlivosti viacerých odborných lekárov. Od r. 2005 je liečená psychiatrom pre atypickú depresiu, ktorá bola toho času prehodnotená psychiatrom na organicky podmienenú depresívnu poruchu pri D. chorobe. Prvé prejavy D. choroby začali v roku 2009, kedy mala neurológom skusmo nasadenú K. liečbu. Pre údaj o zabúdaní prvýkrát bola vyšetrená psychológom v roku 2009 kedy zistené len ľahké počínajúce organické zmeny mozgu a stredne ťažká depresívna porucha. Taktiež psychiater v 09/2013 pri ambulantnom vyšetrení hodnotí organicky podmienenú depresívnu poruchu ako stredne ťažkú. Neurológ pri opakovanom neurologickom vyšetrení urobil aj test pamäte - MMSE. Neurológ MMSE hodnotí ako poruchu poznávania. Jej pracovný potenciál pri uvedenom zdravotnom postihnutí je naďalej znížený na úroveň čiastočnej invalidity a nie invalidity podľa zákona č. 100/1988 Zb. v znení neskorších predpisov, nakoľko prejavy D. choroby sú stredne ťažkého stupňa. Astma je ľahká dobre kontrolovaná liečbou. Organická depresívna porucha je stredne ťažká, kompenzovaná pri liečbe antidepresívami a nootropikami. Reumatoidná artritída je s nízkou klinickou aktivitou. Vysoký krvný tlak je pri liečbe dobre ovplyvnený kompenzovaný. Obojstranná gonartróza je podľa RTG vyšetrenia II. až III. stupňa avšak s ľahkou funkčnou poruchou. Menovaná je invalidná aj podľa zákona č. 461/2003 Z. z. o sociálnom poistení, pričom rozhodujúcim ochorením pre stanovenie miery poklesu schopnosti vykonávať zárobkovú činnosť je D. choroba - stredne ťažká forma, ktorá podmieňuje mieru poklesu schopnosti vykonávať zárobkovú činnosť 50 %. Túto zvyšuje o 10 % ostatné ochorenia uvedené pod chorobou v lekárskej správe vyššie. Posudková lekárka v pracovnej rekomandácii uviedla môže vykonávať prácu len v prostredí bez nadmernej fyzickej a psychickej námahy, bez potreby presného mierenia a bez práce časovo limitovanej, môže vykonávať prácu: adekvátne vzdelaniu s horeuvedenými obmedzeniami Podľa ust. § 195 ods. 1 zák. č. 461/2003 Z. z. organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa ust. § 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť. V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci. Súd posúdil posudky posudkových lekárov v zmysle kritérií stanovených zákonom a dospel k záveru, že predložené posudky nespĺňajú tieto kritéria, nezhodnotili objektívne zdravotný stav navrhovateľky a preto nemôžu byť podkladom pre zhodnotenie miery poklesu schopnosti vykonávať zárobkovú činnosť. Súd pri posúdení posudkov posudkových lekárov zistil, že tieto sú v rozpore s odbornými lekárskymi nálezmi a hodnotia zdravotný stav navrhovateľky inak ako odborní lekári. Súd z nálezov ošetrujúceho psychiatra zistil, že navrhovateľka trpí na chronifikovanú depresívnu poruchu stredného až ťažkého stupňa, na organickú afektívnu poruchu a na organickú emočnú labilitu; s tým, že psychiater doporučuje prehodnotiť stupeň invalidizácie, nakoľko pri prehlbovaní organických zmien nepredpokladá možnosť zaradenia navrhovateľky do akéhokoľvek pracovného procesu. Súd z nálezu klinického psychológa zistil, že navrhovateľka trpí na psycholog. vyš. potvrdzuje prítomnosť organ. sympt., narušené sú funkcie pozornosti, kapacita, tenacita, vigilita, znížená schopnosť koncentrácie, psychomotorické tempo je v pásme defektu, narušené sú mnestické schopnosti, krátkodobá, prevádzková pamäť je v defekte, dlhodobá pamäť a schopnosť výbavnosti je v hlbokom podpriemere, známky organicity sú vyjadrené aj vo vizuálne reprodukcii a grafomotorike, Organ. sympt. stredne ťažkého až ťažkého stupňa, znížená je celková úroveň a výkonnosť kogn. funkcií, výrazná unaviteľnosť, narušenie schopnosti realizovať bežné činnosti, riziko ohrozenia seba i blízkych /nevypne plyn a pod./. Súd z nálezu ošetrujúceho neurológa zistil, že navrhovateľka trpí na kompres. LIS L4,5 vypr. s femor. parezou pri listeze L4-5 /1,5mm/, st. dáta s ľahkým motor. deficitom, expy sy D. hemi vpr., v pokročilom štádiu s dominuj. hypokinezou, tremorom PHK na vysokej dávke levodopy + AD, depresia na liečbe stre. ťažk. až ťažk. st., porucha kognicie potvrdená psychol. vyš., dif. VAS pri skolioze, šikmej panve, vrstvovom sy a ventrolisteze L4-5, s trvalými radikul. ťžkosťami, paretickou femor. zl., a trvalu bolesťou. Z vykonaného dokazovania súd mal preukázané, že v danej veci neprebehlo konanie v zmysle § 195 a nasl. zákona č. 461/2003 Z. z. o sociálnom poistení zdravotný stav navrhovateľky nebol posúdený objektívne, komplexne a presvedčivo v zmysle § 71 zákona č. 461/2003 Z. z. o sociálnom poistení. Na základe takto vykonaného posúdenia zákonnosti súd napadnuté rozhodnutie zrušil podľa § 250l ods. 2 a § 250j ods. 2 písm. c/ OSP, vec vrátil na ďalšie konanie, v ktorom odporkyňa zabezpečí opätovné posúdenie zdravotného stavu navrhovateľky v prítomnosti prísediaceho lekára neurológa a psychiatra, ktorí sa vyjadria k určeniu rozhodujúceho zdravotného postihnutia a aj k zostávajúcej pracovnej schopnosti navrhovateľky. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľka v konaní bola úspešná, ale náhradu trov konania si neuplatnila a preto jej súd nepriznal náhradu trov konania. Poučenie: Proti tomuto rozsudku nie je prípustné odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2015:6014201372.1 (dáta aktuálne k 13. 11. 2026). Záväzné je znenie zverejnené súdom.




